மெதிரிகிரிய வட்டதாகே பிற்காலத்தில் நிஸங்கமல்லனால் புனரமைக்கப்பட்டு சிற்ப வேலைப்பாடுகள் செய்யப்பட்டதாக கூறப்படுகின்றது.  
முதலாம் சிவாலயம்
பொலனறுவை முதலாம் சிவாலயம் 2ம் பராக்கிரமபாகுவின் காலத்தில் கட்டப்பட்டிருத்தல் வேண்டும் என நம்பப்படுகின்றது. அவ்வரசன் பாண்டியருடன் நல்லுறவு பூண்டு பாண்டிய நாடு சென்று அவர்களிடம் இருந்து புனித புத்ததந்தத்தைப் பெற்று வந்து பொலனறுவையில் அதற்கொரு ஆலயம் அமைந்து ஆட்சி செய்தான் என சரித்திரம் கூறுகின்றது. அந்த புனித தந்த ஆலயமே முதலாம் சிவாலயம் எனக் எண்ணப்படுகின்றது. இதனால் முதலாம் சிவாலயத்திற்கு புத்ததந்த ஆலயம் எனவும் அழைப்பர்.
13ம் நூற்றாண்டில் நிர்மாணிக்கப்பட்ட இச் சிவாலயம் பாண்டிய கட்டிட கலையம்சம் கொண்டது. தனிக்கல்லில் நிர்மாணிக்கப்பட்ட இக் கட்டிடத்தின் விமானம் செங்கற்களால் கட்டப்பட்டதால் தற்போது உடைந்துள்ளது. சுவர்கள் மாத்திரமே எஞ்சிய நிலையில் உள்ளது. கர்ப்பக்கிரகத்தினதும் அர்த்தமண்டபத்தினதும் மேற்பகுதிகள் காணப்படுகின்றன. மகா மண்டபத்தின் மேற்பகுதி முற்றாக அழிவடைந்துள்ளது. கர்ப்பக்கிரகத்தில் உள்ள சிவலிங்கம் உடைந்தபடியுள்ளது. மகா மண்டபத்தின் வடக்குப் பகுதியில் தேவியின் சிலையொன்றும் உடைந்த நிலையில் உள்ளது. கர்ப்பக்கிரகத்தின் தெற்குப் பகுதியில் தட்ஷிணாமூர்த்தியின் சிலையின் அடிப்பகுதி காணப்படுகின்றது. அத்துடன் அர்த்தமண்டபத்தின் சிலையின் அடிப்பகுதியும் காணப்படுகின்றது. அர்த்தமண்டபத்தின் வாசலில் இருபக்கமும் துவாரபாலகர்களது வடிவங்களின் மேற்பகுதி உடைந்த நிலையில் உள்ளது.
இதன் மூலம் 1ம் சிவாலயத்தின் சிற்பவேலைப்பாடுகள் 2ம் சிவாலயத்தின் சிற்ப வேலைப்பாடுகளுடன் ஒப்பிடும் போது மிகவும் சிறப்பாக இருந்துள்ளமையை உணர முடிகின்றது. சிற்ப அடுக்குகள் விரிவாயும் நுண்ணிய வேலைப்பாடு உடையவையாகவும் அமைந்துள்ளது. இங்கு நிரை நிரையாகத் தூண்கள் அமைக்கப்பட்டுள்ளது. தூண்களின் தலை போதிகை (தாமரை) அலங்காரம் உள்ளது. கற்றூணுடன் கூடிய விமான அலங்காரமும் உள்ளது. இவ்விமானத்தினுள் தெய்வச் சிலைகள் காணப்படுகின்றது. தென் பாண்டிய கட்டிடக்கலையின் பண்புகளைப் பின்பற்றிக் கட்டப்பட்ட இக் கட்டடிடம் அலங்காரம் நுட்பம் நிறைந்ததாகும்.
வெளிப்புறத்தில் உள்ள ஸ்தம்பங்கள் சோழருக்குப் பின் வந்த கட்டிட மரபையொத்தன. மகாமண்டபத்தின் தெற்கு வாயிலுக்கு முன்பாகவும் தட்ஸிணா மூர்த்திக்கு முன்பாகவும் கருங்கற்களால் அமைந்த மேடைகள் காணப்படுகின்றன. ஆலயத்தின் உப பீடம் (அடித்தளம்) முற்றாய் மண்ணுக்குள் புதைந்துள்ளது.  
**இரண்டாம் இலக்கச் சிவன் கோயில்**
பொலனறுவைக்காலக் கட்டிடச் சிதைவுகளில் மிகவும் பழமையானதும் நல்ல நிலையில் காணப்படுகின்றதுமான இந்துசமயக் கட்டிடம் இதுவாகும். 11ம் நூற்றாண்டில் முற்றும் கருங்கல்லில் செதுக்கப்பட்ட இவ்வாலயத்தின் சிகரமும் கருங்கல்லாலேயே அமைக்கப்பட்டுள்ளது. இது இராNஐந்திர சோழனால் தனது தாயாரின் நினைவாக அமைக்கப்பட்டதாகக் கூறப்படுகின்றது. இதனால் இவ்வாலயத்திற்கு 'வானவன்மாதேவி ஈஸ்வரமுடையார் ஆலயம்' என அழைப்பர். சோழர் தலைநகரமாகிய தஞ்சை மாநகரில் இராஐஇராNஐஸ்வரனால் கட்டப்பட்ட இராNஐஸ்வரம் பிற்காலத்தில் எழுந்த கோயில்களுக்கெல்லம் முன்மாதிரியாக எவ்வாறு அமைந்துள்ளதோ, அதே போல பொலனறுவையில் கட்டப்பட்ட 2ம் இலக்கச்சிவன் கோயில் பிற்காலத்தில் பொலனறுவைக்காலத்திலும் அதன் பின்னரான காலத்திலும் பௌத்த இந்து சிற்ப ஆலயங்களுக்கு முன்மாதிரியாகவும் வழிகாட்டியாகவும் இருந்துள்ளது.
இவ் ஆலயம் மகா மண்டபம், அந்தராளம், கர்ப்பக்கிரகம் என்னும் மூன்று பகுதிகளைக் கொண்டது. முன்வாசல் சிறியதொன்றாகும். இதன் கல்லால் ஆன கதவு நிலையும் சிறியது. மகா மண்டபம் அழிந்த நிலையில் காணப்படுகின்றது. அதன் அத்திவாரமும் சுற்றுப்பிரகாரத்தின் அத்திவாரமும் காணப்படுகின்றது. பிரகாரச் சுவர்களின் மேல் இருந்த கல் நந்திகள் உடைந்து போயுள்ளன. அர்த்த மண்டபத்தில் உள்ள மேற்பாவுகைக் கற்கள் சில உடைந்துள்ளன. உபபீடமும் மண்ணுக்குள் புதைந்துள்ளது. கர்ப்பக்கிரகத்தின் உட்பகுதியும் சதுரவடிவமானது. இங்கு சிவலிங்கம் பிரதிஸ்டை செய்யப்பட்டுள்ளது. கர்ப்பக்கிரகத்தின் வெளிப்புறம் 20 அடிச் சதுரமாகவும் உட்புறம் 9 ¾ அடிச் சதுரமாகவும் உள்ளது. அர்த்த மண்டபத்தின் வெளிப்புறம் 15 அடி 5 அங்குலம் நீளம் 9 அடி 4அங்குல அகலம் உடையது.
விமானம் இரண்டு தளங்களையுடையது. முதற் தளத்தின் நான்கு மூலைகளிலும் கர்ணக் கூடுகளும் நடுவில் சாலைகளும் அமைக்கப்பட்டிருக்கின்றன. கர்ணக்கூடுகளினதும் சாலைகளினதும் கூரைகள் பல்லவர் காலத்துக் கூரைகளை ஒத்தன. சோழர் காலத்துச் சிற்பமுறை பல்லவர் காலத்துச் சிற்பமுறையைப் பின்பற்றி எழுந்தது என்பது பொலனறுவை வானவர்மாதேவி ஈஸ்வரமுடையார் ஆலயத்தையும் மாமல்லபுர கல் இரதங்களையும் ஒப்பு நோக்குபவர்க்கு நன்கு புலப்படும்.